kapitæler
Kapitæler er bogstaver magen til versaler (de "store" bogstaver) i et givet skriftsnit, men kun lidt større end minusklernes (de små bogstavers) x-højde i en given skriftgrad.
Kapitæler benyttes ofte i overskrifter indledt med en versal, ofte som kapiteloverskrifter i en bog, til fremhævelse af institutionsnavne og til forkortelser af virksomhedsnavne i en løbende tekst, fx APPLE og LEGO.
I de fleste tekstbehandlings- og layout-programmer kan der ud fra almindelige fonte, jf. font, dannes "uægte" kapitæler i form af versaler, der elektronisk formindskes til minusklernes x-højde. Men dermed bliver de spinklere end minusklerne og – til forskel fra ægte kapitæler, der kræver et særskilt designet alfabet – bliver de uharmoniske.